Anna Falkenberg (SP), 2023-05-02:
Tak skal du have.
Tak for ordet.
Og tak til forsvarsministeren for redegørelsen.
Krig er ødelæggende.
Vi har krig i Europa, og vi ser dagligt billeder fra Ukraine, hvor krigen medfører død og ødelæggelse.
Det er ikke til at holde ud at se på, men vi bliver nødt til at stå sammen mod den aggressive modpart.
Krigen i Ukraine har også medført splittelse i befolkningsgrupper og mellem lande.
På globalt plan tøver visse lande med at støtte Ukraine, og andre lande støtter mere eller mindre Rusland, og det giver anledning til samarbejdsvanskeligheder og splittelse i forhold til de lande, som støtter Ukraine.
Men heldigvis har krigen i Ukraine ikke skudt en kile ned i samarbejdet i Norden.
Tværtimod har krigen styrket sammenholdet i Norden.
Som repræsentant i Nordisk Råd og stor fortaler for det nordiske samarbejde kan jeg kun glæde mig over sammenholdet.
De nordiske lande har intensiveret samarbejdet på forsvarsområdet, og vi har fået nye NATO-medlemmer.
Finland blev optaget i NATO i april i år – tillykke med det – og Sverige har søgt om optagelse, og jeg er sikker på, at det nok skal lykkes for Sverige at blive medlem af NATO inden længe.
Styrkelse af samarbejdet i Norden er den rigtige vej at gå nu, hvor situationen er, som den er.
Det kunne også være, at de nordiske lande kunne gå endnu længere.
I dag er det nordiske forsvarssamarbejde formaliseret under NORDEFCO, men hvad med, at vi gik endnu længere og formaliserede forsvarssamarbejdet i Nordisk Råd?
Det ville kræve en ændring af Helsingforsaftalen, men fordelen er, at forsvarssamarbejdet vil blive en naturlig og integreret del af det nordiske samarbejde.
Færøerne går heller ikke fri af urolighederne i Europa.
Stormagternes interesse i Nordatlanten kan mærkes.
Afsløringer om russiske fiskeskibe, som spionerer, er selvsagt bekymrende.
Hvordan den situation tackles, får vi at se inden længe.
Landsstyret arbejder på en rapport og træffer en afgørelse inden længe, og det synes jeg de skal have lov til at gøre i fred.
Færøerne bidrager også til, at Rusland ikke kan gøre, som de vil.
Landsstyret, som sad fra 2019 til 2022, sagde ja til, at der blev opstillet en varslingsradar på Færøerne.
NATO-øvelsen Dynamic Mongoose i 2023 foregår bl.a. i færøske farvande i disse dage, og det er ikke første gang, at en NATO-øvelse foregår i farvandet omkring Færøerne.
De seneste år har vi også oplevet, at NATO-skibe og ubåde har skiftet besætning på Færøerne.
Blandt færøske politikere ser der ud til at være enighed om, at vi ikke skal have krigsmateriel på færøsk grund, men det er godt, hvis Færøerne kan bidrage på andre måder.
Ved at sige ja til radaren og lægge havområde til NATO-øvelser kan vi forhåbentlig bidrage til, at NATO kan følge bedre med i, hvad der sker over og under havoverfladen.
Det er til gavn for os alle.
Til sidst vil jeg komme med et lille input om noget, som også har været nævnt flere gange her i debatten – det er måske mere en påmindelse til forsvarsministeren – når det gælder beredskabssamarbejdet: Glem ikke Nordatlanten og Arktis.
Skibstrafikken øges i Arktis, i takt med at isen smelter.
I det kolossalt store område er det af livsvigtig betydning at have et godt samarbejde med landene, der grænser op til Arktis og Nordatlanten.
Og det kan vi i Norden blive bedre til at samarbejde om.
Til sidst vil jeg bare takke for en god debat her i dag og sige tak for det gode samarbejde, som vi har partierne imellem.
Tak for ordet.